Készítette: Mátrai Magdolna

Gyöngyöző hab
A kísérlet a klasszikus „elefántfogkrém” egyik adaptációja, mely során nagy mennyiségű színes hab keletkezik.

Szükséges eszközök és anyagok:
· 3 db 500 ml-es mérőhenger
· 3x75 ml 30 tömeg%-os hidrogén-peroxid (H2O2)
· 3x10 ml kálium-jodid oldat (KI)

· 3x 10 ml folyékony mosogatószer

· 3x 20 ml piros, kék és zöld ételszínezék

· Nagy szemeteszsákok
Biztonsági óvintézkedések:

A hidrogén-peroxid maróanyag.

A jód foltot hagyhat, ezért gumikesztyű viselete ajánlott.

A kísérlet bemutatójának védőszemüveg viselete ajánlott.

A kísérlet bemutatása előtt mindig végezzünk kockázatbecslést!
Végrehajtás:
· Takarjuk le az asztalt és környékét a szemeteszsákkal, mert a kísérlet végrehajtása nagy piszokkal jár. (Megkönnyíti a takarítást, ha egy nagy tálcán hajtjuk végre a kísérletet.
· Tegyük egymás mellé a három mérőhengert.
· Öntsünk 75 ml hidrogén-peroxidot, 10 ml folyékony mosogatószert és 20 ml ételszínezéket minden egyes mérőhengerbe.
· Keverjük össze a mérőhengerek tartalmát.
· Adjuk hozzá mindegyikhez egy gyors mozdulattal a kálium-jodid oldatot és lépjünk  azonnal hátra!
· Nagy mennyiségű hab keletkezik.
· Izzó gyújtópálcával vizsgáljuk meg a hab oxigéntartalmát! Azzal érünk el a legnagyobb hatást, ha a gyújtópálcát a parázsló végét lefelé tartva oldalról óvatosan a hab belsejébe nyomjuk.
Magyarázat:
A kálium-jodid katalizálja a hidrogén-peroxid vízzé és oxigénné való bomlását. A reakció exoterm, ezért a víz gőz formában keletkezik. Az oxigént a mosogatószer buborékok formájában csapdába ejti.

Tippek és érdekességek:
Rendkívül látványos, ha egyszerre több színben is elindítjuk a hengerekben a kísérletet (akár „versenyeztethetjük” is őket.... Színeknek választhatjuk akár az iskola vagy az országzászló színeit is. A keletkező hab látványa kicsit hasonlít arra, ahogy a fogkrém jön ki a tubusból, ezért a kísérlet „elefántok fogkrémje” néven is ismert. Érdekes, hogy néhány fogfehérítéshez használt szer kis mennyiségben valóban tartalmaz hidrogén-peroxidot. 
Indítsuk el egyszerre a mérőhengerek(ben a kísérlet)et, hogy „versenyeztethessük” őket. 

Megjegyzés:
A hidrogén-peroxid nagyon gyorsan bomlik, ezért érdemes hűtőszekrényben tárolni és egy éven belül felhasználni.
Módszertani elemzés
A „gyöngyöző hab”, azaz „frothy foam” külföldön igen népszerű kísérlet, de a hazai viszonylatokban már korántsem mondható el ugyanez, ezért érdemes módszertani szempontok alapján bővebben beszélni róla. Rengeteg előnyét sorolhatjuk fel, és szinte semmi sem szól alkalmazása ellen. Nézzük is meg részletesebben, hogy mik ezek az előnyök.
Első (és talán legfontosabb) pozitívuma, hogy hetedik, nyolcadik és kilencedik osztályban is találunk olyan témát, amely kapcsán bemutathatjuk. Hetedik osztályban az égés feltételeinek tanításánál érdemes végrehajtani a kísérletet. Ekkor még nem fontos ismertetni a hidrogén-peroxid képletét és annak bomlását, illetve a kálium-jodid pontos szerepét, elég megemlíteni, hogy a hidrogén-peroxid vízzé és oxigénné bomlik, amely folyamat sebességét a kálium-jodid növeli. A keletkező oxigént a mosogatószer buborékokba zárja, - ezért keletkezik a hab -, amit égő gyújtópálca segítségével bizonyíthatunk. Ez jó alkalom arra, hogy ezt a módszert az oxigén kimutatására elmagyarázzuk és megtanítsuk a gyerekeknek. A színes, nagy mennyiségben keletkező habok látványa miatt magát a kísérletet biztosan megjegyzik, ha pontosan nem is értik még meg a reakciót, és így (reméljük) arra is emlékezni fognak, hogy az égés egyik elengedhetetlen feltétele az oxigén jelenléte.
Nyolcadik osztályban a víz és a hidrogén-peroxid kapcsán használhatjuk szemléltetésre. Ekkor érdemes beszélni a vízmolekulában lévő hidrogén és oxigén 2:1-hez arányáról, az ebből adódó tulajdonságokról illetve arról, hogy ezek hogyan változnak meg a hidrogén-peroxid esetében, ahol a hidrogén- és az oxigénatomok ekvivalens arányban vannak jelen. Beszéljünk a hidrogén-peroxid bomlékonyságáról, s hogy emiatt hogyan és meddig tárolhatjuk, illetve arról, hogy használatánál milyen munkavédelmi szabályokat kell betartani. Említsük meg felhasználási területeit a hétköznapokban. A kálium-jodid pontos szerepét még itt sem kell tisztázni.
Kilencedik osztályban a katalizátorok szerepének és működésének tanításánál lehet elvégezni a kísérletet. Ekkor már a felhasznált anyagok ismertetése és a kísérlet végrehajtása után megkérhetjük a tanulókat arra, hogy próbálják meg kitalálni, hogy az egyes anyagoknak milyen szerepe volt a kísérletben, ezután írják fel a hidrogén-peroxid bomlásának reakcióegyenletét. Fontos tisztázni a kálium-jodid (és általánosságban a katalizátorok) működését. Ki kell emelni, hogy a reakcióban úgy vesznek részt, hogy közben maradandóan nem változnak meg. Meg kell beszélni, hogy általában hogyan fejtik ki hatásukat, és érdemes felrajzolni egy energiadiagrammot, amelyen ugyanazt a reakciót hasonlítjuk össze katalizátorral és anélkül. Megbeszélhetjük, vagy feladhatjuk gyűjtőmunkának, hogy a mindennapokban hol találkozunk katalizátorokkal, ezzel is kiemelve azok jelentőségét.
A kísérlet másik nagy előnye (a széleskörű alkalmazhatóság mellett), hogy nagyon látványos, messziről is jól látható, ezért garantált a figyelemfelkeltő hatása. Míg hetedik és nyolcadik osztályban tanári demonstrációként alkalmazzuk, addig kilencedik osztályban megfelelő balesetvédelem mellett már csoportos tanulókísérletként is végrehajtható, ha a gyerekek jártasak a kísérletezésben. Ekkor természetesen kisebb méretekben érdemes dolgozni, a nagy mérőhengerek helyett használhatunk kémcsöveket, s ennek megfelelően minden anyagból jóval kevesebb is elegendő. Ez ugyan sokkal több előkészülettel és utómunkálattal jár, de ha van rá lehetőségünk érdemes így végrehajtani, mert ez közvetlenebb élményt nyújt a gyerekeknek, s így a tananyag elsajátítása is hatékonyabb lehet. Bár a kísérlet rendkívül látványos, nem igényel különleges eszközt vagy anyagot. Ha mégsincs lehetőségünk élőben végrehajtani, videón bemutatva is érdekes és tanulságos lehet a gyerekek számára. Negatívumként annyit lehet felhozni ellene, hogy viszonylag sok munkával jár a hulladékok eltakarítása és a még forró maradék hidrogén-peroxidot is tartalmazó hab veszélyes is lehet. Megfelelő idő eltelte után és a szükséges elővigyázatosság mellett azonban a visszamaradt anyag kanalizálható (azaz egyenesen a mosogatóba önthető), hiszen nem tartalmaz a környezetre fokozottan veszélyes vegyszereket.

